b'\n_START_ARTICLE_\nDamien Chazelle\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nDamien Chazelle syntyi 19. tammikuuta 1985 Providencessa, Rhode Islandissa. H\xc3\xa4nen \xc3\xa4itins\xc3\xa4 Celia on yhdysvaltalainen kirjailija ja is\xc3\xa4ns\xc3\xa4 Bernard ranskalainen tietojenk\xc3\xa4sittelytieteilij\xc3\xa4. Chazelle valmistui vuonna 2007 Harvardista, miss\xc3\xa4 h\xc3\xa4n opiskeli elokuvantekoa kuvataiteiden ja ymp\xc3\xa4rist\xc3\xb6tieteiden osastolla._NEWLINE_Chazellen ensimm\xc3\xa4inen elokuva Guy and Madeline on a Park Bench (2009) oli alun perin osa h\xc3\xa4nen yliopiston lopputy\xc3\xb6t\xc3\xa4\xc3\xa4n. Hyvin pienell\xc3\xa4 budjetilla tehty elokuva on Chazellen kirjoittama, leikkaama ja tuottama jazz-musikaali._NEWLINE_Vuonna 2013 Chazelle julkaisi lyhytelokuvan Whiplash, josta h\xc3\xa4n sai Sundancen elokuvajuhlien lyhytelokuvapalkinnon. Samana vuonna h\xc3\xa4n k\xc3\xa4sikirjoitti trillerin Grand Piano ja kauhuelokuvan Viimeinen manaus: Osa II._NEWLINE_Vuonna 2014 Chazelle laajensi Whiplashin kokopitk\xc3\xa4ksi elokuvaksi, jonka h\xc3\xa4n k\xc3\xa4sikirjoitti ja ohjasi. Elokuva kertoo vaativasta musiikinopettajasta ja h\xc3\xa4nen kunnianhimoisesta oppilaastaan. Sille my\xc3\xb6nnettiin kolme Oscaria. Chazelle itse sai henkil\xc3\xb6kohtaisen Ocsar-ehdokkuuden parhaasta sovitetusta k\xc3\xa4sikirjoituksesta. H\xc3\xa4n sai my\xc3\xb6s Film Independent Spirit Awards -ehdokkuuden parhaasta ohjauksesta._NEWLINE_Chazelle oli mukana k\xc3\xa4sikirjoittamassa vuoden 2016 elokuvaa 10 Cloverfield Lane._NEWLINE_Chazelle ohjasi ja k\xc3\xa4sikirjoitti elokuvan La La Land (2016). Romanttisen musikaalin p\xc3\xa4\xc3\xa4osissa ovat Ryan Gosling ja Emma Stone. Elokuva voitti Toronton elokuvajuhlien yleis\xc3\xb6palkinnon 2016. Tammikuussa 2017 sille my\xc3\xb6nnettiin seitsem\xc3\xa4n Golden Globe -palkintoa, joista Chazellelle parhaasta ohjauksesta ja k\xc3\xa4sikirjoituksesta. Chazelle voitti elokuvasta parhaan ohjauksen Oscar-palkinnon helmikuussa 2017._NEWLINE_Chazelle on naimisissa ohjaaja-tuottaja Jasmine McGladen kanssa, jonka h\xc3\xa4n tapasi Harvardissa opiskellessaan.'